《效白公诗 其二》
宋代·刘攽

默坐念逝者，身存至头白。起行观病者，身健有馀力。

出门视劳者，身閒免事役。入乡阅贫者，身足饱衣食。

寓形天地间，幸已不失职。奈何不自休，汲汲复戚戚。

大鹏弥九区，转动恐逼窄。鹪鹩巢一枝，随意翻羽翼。

驰光无停留，驷马方过隙。君看北邙山，贵贱一真宅。

作者简介：刘攽bān（1023～1089）北宋史学家，刘敞之弟。字贡夫，一作贡父、赣父，号公非。临江新喻（今江西新余）人，一说江西樟树人。庆历进士，历任曹州、兖州、亳州、蔡州知州，官至中书舍人。一生潜心史学，治学严谨。助司马光纂修《资治通鉴》，充任副主编，负责汉史部分，著有《东汉刊误》等。